Allen den, die disen brief an sehent, lesent oder hoͤrent lesen, kùnde und vˀgihe ich, Gerung von Altwis, der durlùchtigun
fùrstin froͧw̄ Angnesen, wilent kùniginn ze Ungˀn, minˀ gnaͤdigen froͧwen, vogt uf dem Boͤtzberg und in dem Eygen, das ich
ze Brugg vor dem Obˀntor an offenˀ straͧs ze gericht sas und an minˀ gnaͤdigen froͧwen stat, und kam da fùr mich fùr offen
gericht der edelkneht Wˀnher Truchsez von Wildegg und Hartman, sin sun, und mit in der erber man Walther Hofmeistˀ,
minˀ gnaͤdigen froͧwen amptman, in gerichtes wise, und vˀjahen da vor mir und offem gericht fùr sich und fùr ir erben, das
si verkoͧft hettin und recht und redlich ze koͧffend geben den erwirdigen, geystlichen froͧwen, der aͤbtischin und dem covent
gemeinlich des closters ze Kùnigsvelt, Sant Claren ordens, gelegen in Costenzˀ bistum, und iren nachkomen iren teil der
Eychhalden mit dem Nùgerùt und mit aller siner zuͦgehoͤrde, ✳ den obˀn widˀ Biriloͧf, der oͧch ir recht lehen von minˀ gnaͤdigˀ
herschaft von Oͤsterr̄ was, umb fùnfzig guldin, guͦter und gengˀ Florentinˀ mit vollem gewiht, der si oͧch von den vorgen̄
closterfroͧwen gewˀt sint gar und gaͤnlich und in iren offenn nutz komen sint, ✳ den vorgen̄ closterfroͧwen, der aͤbtischin und
dem covent des closters ze Kùnigsvelt und iren nachkomen, die vorgen̄ Eychhalden und Nùgerût mit aller sinˀ zuͦgehoͤrde, bi
wasen, bi zwi, bi wune, bi weide, bi fundem, bi unfundem ze habend, ze niessend, ze besetzende und ze entsetzende mit allen
nùtzen, rechten und zuͦgehoͤrden, als es der vorgenant Wˀnher Truchsez und Hartman, sin sun, da her gehept und genossen hant.
es hant oͧch die vorgenanten Wˀnhˀ Truchsez und Hartman, sin sun, die vorgen̄ Eychhalden und Nùgerût mit allen siner
zuͦgehoͤrd vor mir und offem gericht uf geben, als recht was und mit rechtˀ, gesamnotter urteilde erteilet wart, dem erbˀen
manne Walthˀ Hofmeistˀ, der egenanten geistlichen froͧwen, der abtischin und des coventz ze Kùnigsvelt, pflegˀ und
amptman, un oͧch an ir stat und als sitte und gewonlich ist und als man ein guͦt mit sinˀ zuͦgehoͤrde und mit
allen rechten billich uf geben sol und als es wol kraft und maht haben mag. es son oͧch die vorgenanten Wˀnher
Truchsez und Hartman, sin sun, noch dehein ir erbe die vorgen̄ closterfroͧwen, die aͤbtischin und den covent des clostˀs
ze Kùnigsvelt, und alle ir nachkomen an der egenant̄ Eychhalden und Nùgerût mit sinˀ zuͦgehoͤrde niemˀ geirren
noch gesumen noch angesprechen, weder an geistlichem noch an weltlichem gericht noch an gerichte, deheinen weg, sus noch so.
und dar umb zuͦ einem vesten urkùnd und waren sicherheit aller diser vorgeschibn̄ dingen, so haͧn ich, der egenan̄ vogt, durch
bette der vorgen̄ Wˀnhˀs des Truchsezen und Hartmans, sins suns, und won es mir oͧch vor offenn̄ geriht erteilet wart, min insigel von des gerichtz wegen an disen brief gehenket. ich, der vorgenant Wˀnher Truchsez, zuͦ einˀ ganzer wahrheit und merˀ sicherheit
alles, so an disem geschriben stat, so hanͧ ich min insigel gehenkt an disen brief. wir, die vorgenaten Wˀnhˀ Truchsez und Hartman,
min sun, durch einer meren und vesten sicherheit aller dirr vorgeschribn̄ dingen, so haben wir gebetten die erbˀen lùte Wˀnhˀ
Clausen, schultheissz, und den rat der stat ze Brugg, das si ir insigel henken an disen brief. wir, die vorgen̄, der schulth̄
und der rat der stat ze Brugg, vˀgehen oͧch, das wir durch bette des vorgenat̄ Wˀnhˀs Truchsezen und Hartmans, sins suns,
und oͧch zuͦ einˀ meren sicherheit diser vorgeschrib̄n dingen unser stat insigel ze Brugg gehenket hanben an disen brief. bi disem koͧf
was Heini Vinsler, Hans Albrecht, Hans Meyger bi dem Tor, Hans Amsinder von Lupfen, Uͦlrih Wˀne, Hug von Kyenberg, Hans Fùrus
und andˀr erbˀen lùten genuͦg. dirr brief wart geben ze Brugg an der naͤchsten mitwochen vor des heiligen crùtzes tag in
dem herbest, als es erhoͧhet wart, do man zalt von gottes gebùrt drùzehenhundˀt fùnfzig jar, dar nach in dem ahtoden jar. ✳